C 452/10

ΕΚΘΕΣΗ

σχετικά με τους ετήσιους λογαριασμούς της κοινής επιχείρησης Βιομηχανιών Βιοπροϊόντων για το οικονομικό έτος 2017, συνοδευόμενη από την απάντηση της κοινής επιχείρησης

(2018/C 452/02)

ΠΕΡΙΕΧΟΜΕΝΑ

Σημεία Σελίδα ΕΙΣΑΓΩΓΗ 1-10 11 Σύσταση της κοινής επιχείρησης BBI 1-2 11 Διακυβέρνηση 3-5 11 Στόχοι 6 11 Πόροι 7-9 11 Η αξιολόγηση της Επιτροπής 10 12 ΓΝΩΜΕΣ 11-23 12 Γνώμη σχετικά με την αξιοπιστία των λογαριασμών 12 12 Γνώμη σχετικά με τη νομιμότητα και κανονικότητα των εσόδων στα οποία βασίζονται οι λογαριασμοί 13 12 Γνώμη σχετικά με τη νομιμότητα και κανονικότητα των πληρωμών στις οποίες βασίζονται οι λογαριασμοί 14 12 Αρμοδιότητες της διοίκησης και των υπευθύνων για τη διακυβέρνηση 15-17 12 Οι αρμοδιότητες του ελεγκτή όσον αφορά τον έλεγχο των λογαριασμών και των πράξεων στις οποίες αυτοί βασίζονται 18-23 13 ΔΗΜΟΣΙΟΝΟΜΙΚΗ ΚΑΙ ΧΡΗΜΑΤΟΟΙΚΟΝΟΜΙΚΗ ΔΙΑΧΕΙΡΙΣΗ 24-30 13 Εκτέλεση του προϋπολογισμού για το 2017 24 13 Πολυετής εκτέλεση του προϋπολογισμού στο πλαίσιο του προγράμματος «Ορίζων 2020» 25-30 14 ΕΣΩΤΕΡΙΚΕΣ ΔΙΚΛΙΔΕΣ ΕΛΕΓΧΟΥ 31-35 14 Πλαίσιο εσωτερικού ελέγχου 31-34 14 Προσκλήσεις για την υποβολή προτάσεων του 2016 35 15 ΑΛΛΑ ΘΕΜΑΤΑ 36 15 Μόχλευση εισφορών από μέλη του κλάδου 36 15 ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΙΣ ΑΞΙΟΛΟΓΗΣΕΙΣ ΤΗΣ ΕΠΙΤΡΟΠΗΣ 37-38 15 ΑΠΑΝΤΗΣΗ ΤΗΣ ΚΟΙΝΗΣ ΕΠΙΧΕΙΡΗΣΗΣ 17

ΕΙΣΑΓΩΓΗ

Σύσταση της κοινής επιχείρησης BBI

1. Η κοινή επιχείρηση Βιομηχανιών Βιοπροϊόντων (εφεξής «κοινή επιχείρηση ΒΒΙ»), με έδρα στις Βρυξέλλες, συστάθηκε τον Μάιο του 2014 ( 1 ) για μία δεκαετία, λειτουργεί δε αυτόνομα από τις 26 Οκτωβρίου 2015.

2. Η κοινή επιχείρηση BBI αποτελεί σύμπραξη δημόσιου-ιδιωτικού τομέα στον κλάδο των βιομηχανιών βιοπροϊόντων. Τα ιδρυτικά μέλη της είναι η Ευρωπαϊκή Ένωση (ΕΕ), εκπροσωπούμενη από την Επιτροπή, και βιομηχανικοί εταίροι, εκπροσωπούμενοι από την κοινοπραξία βιομηχανιών βιοπροϊόντων (Bio-based Industries Consortium, BIC).

Διακυβέρνηση

3. Η δομή διακυβέρνησης της κοινής επιχείρησης BBI περιλαμβάνει το διοικητικό συμβούλιο, τον εκτελεστικό διευθυντή, την επιστημονική επιτροπή και την ομάδα εκπροσώπων των κρατών.

4. Το διοικητικό συμβούλιο απαρτίζεται από πέντε εκπροσώπους της Επιτροπής εξ ονόματος της Ένωσης και πέντε εκπροσώπους των μελών πλην της Ένωσης, εκ των οποίων τουλάχιστον ένας πρέπει να είναι εκπρόσωπος μικρομεσαίας επιχείρησης (ΜΜΕ). Το διοικητικό συμβούλιο φέρει τη συνολική ευθύνη για τις στρατηγικές κατευθύνσεις και τη λειτουργία της κοινής επιχείρησης και επιβλέπει την υλοποίηση των δραστηριοτήτων της. Ο εκτελεστικός διευθυντής είναι υπεύθυνος για την καθημερινή διαχείριση της Κοινής επιχείρησης .

5. Η επιστημονική επιτροπή και η ομάδα εκπροσώπων των κρατών είναι συμβουλευτικά όργανα. Η επιστημονική επιτροπή παρέχει συμβουλές σχετικά με τις επιστημονικές προτεραιότητες που πρέπει να εξετάζονται στα ετήσια προγράμματα εργασίας της κοινής επιχείρησης . Η ομάδα εκπροσώπων των κρατών γνωμοδοτεί σχετικά με τη στρατηγική και την επίτευξη των στόχων.

Στόχοι

6. Ο στόχος της κοινής επιχείρησης BBI συνίσταται στην εφαρμογή ενός προγράμματος δραστηριοτήτων έρευνας και καινοτομίας στην Ευρώπη, το οποίο θα αξιολογεί τη διαθεσιμότητα ανανεώσιμων βιολογικών πόρων που μπορούν να χρησιμοποιηθούν για την παραγωγή βιοϋλικών και, επί της βάσης αυτής, θα υποστηρίζει τη δημιουργία βιώσιμων αξιακών αλυσίδων στον κλάδο των βιοπροϊόντων. Οι εν λόγω δραστηριότητες θα πρέπει να υλοποιούνται μέσω συνεργασίας μεταξύ ενδιαφερόμενων φορέων από ολόκληρο το φάσμα της αξιακής αλυσίδας του κλάδου των βιοπροϊόντων, συμπεριλαμβανομένων των βιομηχανιών πρωτογενούς παραγωγής και μεταποίησης, των επώνυμων καταναλωτικών προϊόντων, των ΜΜΕ, των κέντρων έρευνας και τεχνολογίας και των πανεπιστημίων.

Πόροι

7. Η μέγιστη εισφορά της ΕΕ στις δραστηριότητες της κοινής επιχείρησης BBI ανέρχεται σε 975 εκατομμύρια ευρώ και χρηματοδοτείται από το πρόγραμμα «Ορίζων 2020» ( 2 ) . Τα μέλη του κλάδου που μετέχουν στην κοινή επιχείρηση αναμένεται να εισφέρουν κεφάλαια συνολικού ύψους τουλάχιστον 2 730 εκατομμυρίων ευρώ καθ’ όλη τη διάρκεια λειτουργίας της ( 3 ) . Εκ του ποσού αυτού, τα μέλη του κλάδου πρέπει να εισφέρουν τουλάχιστον 182,5 εκατομμύρια ευρώ σε χρήμα για τη χρηματοδότηση των επιχειρησιακών δραστηριοτήτων της κοινής επιχείρησης, και να καλύψουν δαπάνες τουλάχιστον 1 755 εκατομμυρίων ευρώ για την εκτέλεση συμπληρωματικών δραστηριοτήτων, που δεν περιλαμβάνονται στο σχέδιο εργασιών της κοινής επιχείρησης ΒΒΙ ( 4 )

8. Οι διοικητικές δαπάνες της κοινής επιχείρησης BBI δεν υπερβαίνουν τα 58,5 εκατομμύρια ευρώ και καλύπτονται από εισφορές των μελών σε χρήμα, οι οποίες κατανέμονται ισομερώς, σε ετήσια βάση, μεταξύ της ΕΕ και των κλαδικών μελών ( 5 )

9. Το 2017 ο οριστικός προϋπολογισμός της κοινής επιχείρησης BBI ανήλθε σε 91,6 εκατομμύρια ευρώ (έναντι 66 εκατομμυρίων ευρώ το 2016). Στις 31 Δεκεμβρίου 2017, η κοινή επιχείρηση απασχολούσε 20 υπαλλήλους (έναντι 20 το 2016) ( 6 )

Η αξιολόγηση της Επιτροπής

10. Η Επιτροπή ολοκλήρωσε την ενδιάμεση αξιολόγηση των δραστηριοτήτων της κοινής επιχείρησης τον Ιούνιο του 2017, και στη συνέχεια η κοινή επιχείρηση κατάρτισε σχέδιο δράσης για την υλοποίηση των συστάσεων που διατυπώθηκαν κατά την αξιολόγηση. Με την ευκαιρία αυτή, περιλαμβάνουμε ενότητα που πραγματεύεται το σχέδιο δράσης που εκπόνησε η κοινή επιχείρηση ως απάντηση στην ενδιάμεση αξιολόγηση, η οποία προορίζεται μόνο για ενημερωτικούς σκοπούς και δεν αποτελεί μέρος της ελεγκτικής γνώμης ή των παρατηρήσεών μας.

ΓΝΩΜΕΣ 11. Υποβάλαμε σε έλεγχο: α) τους λογαριασμούς της κοινής επιχείρησης, οι οποίοι περιλαμβάνουν τις οικονομικές καταστάσεις (7) και τις εκθέσεις σχετικά με την εκτέλεση του προϋπολογισμού (8) για το οικονομικό έτος που έληξε την 31η Δεκεμβρίου 2017, καθώς και β) τη νομιμότητα και κανονικότητα των πράξεων στις οποίες βασίζονται οι εν λόγω λογαριασμοί, όπως ορίζει το άρθρο 287 της Συνθήκης για τη λειτουργία της Ευρωπαϊκής Ένωσης (ΣΛΕΕ). Γνώμη σχετικά με την αξιοπιστία των λογαριασμών 12. Κατά τη γνώμη μας, οι λογαριασμοί της κοινής επιχείρησης για το οικονομικό έτος που έληξε την 31η Δεκεμβρίου 2017 παρέχουν ακριβοδίκαιη εικόνα, από κάθε ουσιώδη πλευρά, της οικονομικής κατάστασης της κοινής επιχείρησης την 31η Δεκεμβρίου 2017, των αποτελεσμάτων των πράξεών της, των ταμειακών ροών της και των μεταβολών του καθαρού ενεργητικού για το οικονομικό έτος που έληξε την ημερομηνία αυτή, σύμφωνα με τον δημοσιονομικό κανονισμό της και τους λογιστικούς κανόνες που ενέκρινε ο υπόλογος της Επιτροπής. Οι κανόνες αυτοί βασίζονται στα διεθνώς αποδεκτά λογιστικά πρότυπα για τον δημόσιο τομέα. Γνώμη σχετικά με τη νομιμότητα και κανονικότητα των εσόδων στα οποία βασίζονται οι λογαριασμοί 13. Κατά τη γνώμη μας, τα έσοδα στα οποία βασίζονται οι λογαριασμοί για το οικονομικό έτος που έληξε την 31η Δεκεμβρίου 2017 είναι, από κάθε ουσιώδη πλευρά, νόμιμα και κανονικά. Γνώμη σχετικά με τη νομιμότητα και κανονικότητα των πληρωμών στις οποίες βασίζονται οι λογαριασμοί 14. Κατά τη γνώμη μας, οι πληρωμές στις οποίες βασίζονται οι λογαριασμοί για το οικονομικό έτος που έληξε την 31η Δεκεμβρίου 2017 είναι, από κάθε ουσιώδη πλευρά, νόμιμες και κανονικές. Αρμοδιότητες της διοίκησης και των υπευθύνων για τη διακυβέρνηση 15. Σύμφωνα με τα άρθρα 310 έως 325 της ΣΛΕΕ και τον δημοσιονομικό κανονισμό της κοινής επιχείρησης, η διοίκηση φέρει την ευθύνη για την κατάρτιση και την παρουσίαση των λογαριασμών βάσει των διεθνώς αποδεκτών λογιστικών προτύπων για τον δημόσιο τομέα, καθώς και για τη νομιμότητα και κανονικότητα των πράξεων στις οποίες αυτοί βασίζονται. Η ευθύνη αυτή περιλαμβάνει τον σχεδιασμό, την εφαρμογή και τη διατήρηση εσωτερικών δικλίδων ελέγχου με σκοπό την κατάρτιση και παρουσίαση οικονομικών καταστάσεων οι οποίες να μην περιέχουν ουσιώδεις ανακρίβειες, οφειλόμενες σε απάτη ή σφάλμα. Επίσης, η διοίκηση είναι υπεύθυνη να διασφαλίζει ότι οι δραστηριότητες, οι χρηματοοικονομικές πράξεις και οι πληροφορίες που παρουσιάζονται στις οικονομικές καταστάσεις συμμορφώνονται με τους κανόνες που τις διέπουν. Η διοίκηση της κοινής επιχείρησης φέρει την τελική ευθύνη για τη νομιμότητα και κανονικότητα των πράξεων στις οποίες βασίζονται οι λογαριασμοί. 16. Κατά την κατάρτιση των λογαριασμών, η διοίκηση είναι υπεύθυνη για την αξιολόγηση της δυνατότητας της κοινής επιχείρησης να διατηρηθεί ως συνεχιζόμενη δραστηριότητα, για τη γνωστοποίηση, κατά περίπτωση, ζητημάτων που αφορούν τη συνέχιση της δραστηριότητάς της και, τέλος, για την τήρηση λογιστικής βάσει της αρχής της συνέχισης της δραστηριότητας. 17. Οι υπεύθυνοι για τη διακυβέρνηση είναι επιφορτισμένοι με την επίβλεψη της διαδικασίας υποβολής των χρηματοοικονομικών εκθέσεων της κοινής επιχείρησης. Οι αρμοδιότητες του ελεγκτή όσον αφορά τον έλεγχο των λογαριασμών και των πράξεων στις οποίες αυτοί βασίζονται 18. Στόχος μας είναι, αφενός, να αποκομίζουμε εύλογη βεβαιότητα τόσο σχετικά με την απουσία ουσιωδών ανακριβειών στους λογαριασμούς της κοινής επιχείρησης όσο και σχετικά με τη νομιμότητα και κανονικότητα των πράξεων στις οποίες αυτοί βασίζονται και, αφετέρου, βάσει του ελέγχου που διενεργούμε, να παρέχουμε στο Ευρωπαϊκό Κοινοβούλιο και το Συμβούλιο ή στην εκάστοτε αρμόδια για την απαλλαγή αρχή δήλωση τόσο ως προς την αξιοπιστία των λογαριασμών όσο και ως προς τη νομιμότητα και κανονικότητα των πράξεων στις οποίες αυτοί βασίζονται. Εύλογη βεβαιότητα σημαίνει βεβαιότητα υψηλού βαθμού, χωρίς όμως αυτό να αποτελεί εγγύηση ότι, οσάκις υπάρχει ουσιώδης ανακρίβεια ή μη συμμόρφωση, αυτή θα εντοπίζεται πάντοτε με τον έλεγχο. Η ανακρίβεια και η μη συμμόρφωση μπορεί να οφείλονται σε απάτη ή σφάλμα, θεωρούνται δε ουσιώδεις, εάν εύλογα πιθανολογείται ότι, είτε από κοινού είτε έκαστη μεμονωμένα, θα επηρέαζαν τις οικονομικές αποφάσεις των χρηστών που βασίζονται σε αυτούς τους λογαριασμούς. 19. Ο έλεγχος συνεπάγεται την εφαρμογή διαδικασιών για τη συγκέντρωση αποδεικτικών στοιχείων ελέγχου σχετικά με τα ποσά και τις πληροφορίες που δημοσιοποιούνται στους λογαριασμούς, καθώς και σχετικά με τη νομιμότητα και κανονικότητα των πράξεων στις οποίες αυτοί βασίζονται. Η επιλογή των διαδικασιών επαφίεται στην κρίση του ελεγκτή, συμπεριλαμβανομένης της εκτίμησης των κινδύνων ύπαρξης ουσιωδών ανακριβειών στους λογαριασμούς και ουσιώδους μη συμμόρφωσης των σχετικών πράξεων με τις απαιτήσεις του νομικού πλαισίου της Ευρωπαϊκής Ένωσης, οφειλόμενων σε απάτη ή σφάλμα. Κατά την εκτίμηση των κινδύνων αυτών, εξετάζονται οι εσωτερικές δικλίδες ελέγχου που αφορούν την κατάρτιση και την ακριβοδίκαιη παρουσίαση των λογαριασμών, καθώς και τη νομιμότητα και κανονικότητα των σχετικών πράξεων, προκειμένου να σχεδιαστούν οι αρμόζουσες στις περιστάσεις ελεγκτικές διαδικασίες, αλλά όχι προκειμένου να διατυπωθεί γνώμη σχετικά με την αποτελεσματικότητα των εσωτερικών δικλίδων ελέγχου. Επίσης, ο έλεγχος περιλαμβάνει αξιολόγηση της καταλληλότητας των λογιστικών πολιτικών που ακολουθούνται και του ευλόγου των λογιστικών εκτιμήσεων της διοίκησης, καθώς και αξιολόγηση της συνολικής παρουσίασης των λογαριασμών. 20. Όσον αφορά τα έσοδα, επαληθεύουμε την επιχορήγηση που λαμβάνεται από την Επιτροπή και αξιολογούμε τις διαδικασίες που ακολουθεί η κοινή επιχείρηση για την είσπραξη τελών και άλλων εσόδων. 21. Όσον αφορά τις δαπάνες, εξετάζουμε τις πράξεις πληρωμών αφού πραγματοποιηθούν, καταχωριστούν και εγκριθούν οι δαπάνες. Η εξέταση αυτή καλύπτει όλες τις κατηγορίες πληρωμών (συμπεριλαμβανομένων εκείνων που πραγματοποιούνται για την αγορά στοιχείων ενεργητικού), εκτός των προπληρωμών, κατά τον χρόνο της εκτέλεσής τους. 22. Για την κατάρτιση της παρούσας έκθεσης και των ανωτέρω γνωμών, λάβαμε υπόψη τις ελεγκτικές εργασίες του ανεξάρτητου εξωτερικού ελεγκτή επί των λογαριασμών της κοινής επιχείρησης, όπως ορίζει το άρθρο 208, παράγραφος 4, του δημοσιονομικού κανονισμού της ΕΕ ( 9 )

23. Τα σχόλια που ακολουθούν δεν θέτουν υπό αμφισβήτηση τις γνώμες του Συνεδρίου.

ΔΗΜΟΣΙΟΝΟΜΙΚΗ ΚΑΙ ΧΡΗΜΑΤΟΟΙΚΟΝΟΜΙΚΗ ΔΙΑΧΕΙΡΙΣΗ

Εκτέλεση του προϋπολογισμού για το 2017

24. Ο οριστικός προϋπολογισμός του 2017 περιλάμβανε πιστώσεις ανάληψης υποχρεώσεων ύψους 92,9 εκατομμυρίων ευρώ, και πιστώσεις πληρωμών ύψους 91,6 εκατομμυρίων ευρώ. Τα ποσοστά εκτέλεσης των πιστώσεων ανάληψης υποχρεώσεων και των πιστώσεων πληρωμών ήταν 97 % και 95 % αντίστοιχα. Στην πλειονότητά τους οι πιστώσεις πληρωμών αφορούσαν προχρηματοδοτήσεις βάσει συμφωνιών επιχορήγησης σε συνέχεια της πρόσκλησης υποβολής προτάσεων του 2016.

Πολυετής εκτέλεση του προϋπολογισμού στο πλαίσιο του προγράμματος «Ορίζων 2020»

25. Από το ανώτατο ποσό των 975 εκατομμυρίων ευρώ της εισφοράς σε χρήμα της ΕΕ που θα διατεθεί στην Κοινή Επιχείρηση BBI καθ’ όλη τη διάρκεια λειτουργίας της, μέχρι το τέλος του 2017 η ΕΕ είχε συνεισφέρει σε χρήμα συνολικό ποσό 150,7 εκατομμυρίων ευρώ.

26. Τα μέλη του κλάδου δεν υποχρεούνται να πραγματοποιήσουν εισφορές σε είδος συγκεκριμένης ελάχιστης αξίας για τις δραστηριότητες της κοινής επιχείρησης ΒΒΙ. Στο τέλος του 2017, τα μέλη του κλάδου είχαν αναφέρει εισφορές σε είδος αξίας 26 εκατομμυρίων ευρώ για επιχειρησιακές δραστηριότητες, καμία εκ των οποίων δεν είχε επικυρωθεί από τον εκτελεστικό διευθυντή. Επιπλέον, το διοικητικό συμβούλιο είχε επικυρώσει εισφορές σε χρήμα από τα μέλη του κλάδου για την κάλυψη των διοικητικών δαπανών της κοινής επιχείρησης, ύψους 5,8 εκατομμυρίων ευρώ.

27. Από τις ελάχιστου ύψους 182,5 εκατομμυρίων ευρώ εισφορές σε χρήμα που πρέπει να καταβάλουν τα μέλη του κλάδου για την κάλυψη των επιχειρησιακών δαπανών της κοινής επιχείρησης καθ’ όλη τη διάρκεια λειτουργίας της, μέχρι το τέλος του 2017 είχαν καταβληθεί μόλις 0,8 εκατομμύρια ευρώ. Κατά συνέπεια, η Επιτροπή (ΓΔ Έρευνας και Καινοτομίας) ανέστειλε τμήμα της εισφοράς της σε χρήμα προς την κοινή επιχείρηση, ύψους 50 εκατομμυρίων ευρώ. Μολονότι τον Φεβρουάριο του 2017 η Επιτροπή υπέβαλε πρόταση τροποποίησης του ιδρυτικού κανονισμού της κοινής επιχείρησης BBI ( 10 ) , ώστε και τα μέλη του κλάδου να έχουν τη δυνατότητα να εισφέρουν σε χρήμα σε επίπεδο έργου, υπάρχει υψηλός κίνδυνος τα μέλη του κλάδου να μην καταφέρουν να καταβάλουν την ελάχιστη εισφορά τους σε χρήμα για τις επιχειρησιακές δαπάνες έως τη λήξη του προγράμματος της κοινής επιχείρησης BBI.

28. Από τις ύψους τουλάχιστον 1 755 εκατομμυρίων ευρώ εισφορές των μελών του κλάδου που θα καταβάλλονταν για συμπληρωματικές δραστηριότητες, εκτός του προγράμματος εργασιών της κοινής επιχείρησης, τα 663,6 εκατομμύρια ευρώ είχαν ήδη κοινοποιηθεί και πιστοποιηθεί στο τέλος του 2017 (39 %). Ωστόσο, δεδομένου ότι δεν έχουμε δικαίωμα να ελέγχουμε τις εισφορές σε είδος των μελών για συμπληρωματικές δραστηριότητες, δεν μπορούμε να διατυπώσουμε γνώμη για τη φύση, την ποιότητα και την ποσότητά τους.

29. Κατά συνέπεια, μέχρι το τέλος του 2017, το σύνολο των εισφορών από τα μέλη του κλάδου ανερχόταν σε 670,2 εκατομμύρια ευρώ (εκ των οποίων το 100 % σχεδόν αφορούσε εισφορές για συμπληρωματικές δραστηριότητες) έναντι της ύψους 150,7 εκατομμυρίων ευρώ εισφοράς της ΕΕ σε χρήμα (βλέπε επίσης σημείο 36).

30. Επί του μέγιστου επιχειρησιακού και διοικητικού προϋπολογισμού της κοινής επιχείρησης, ύψους 1 186,75 εκατομμυρίων ευρώ ( 11 ) , μέχρι το τέλος του 2017 η Κοινή επιχείρηση είχε προβεί σε αναλήψεις υποχρεώσεων ύψους 509,8 εκατομμυρίων ευρώ και σε πληρωμές ύψους 172,2 εκατομμυρίων ευρώ.

ΕΣΩΤΕΡΙΚΕΣ ΔΙΚΛΙΔΕΣ ΕΛΕΓΧΟΥ

Πλαίσιο εσωτερικού ελέγχου

31. Η Κοινή επιχείρηση εφαρμόζει αξιόπιστες διαδικασίες προληπτικών ελέγχων οι οποίες βασίζονται σε εξέταση εγγράφων σε σχέση με επιχειρησιακές και χρηματοοικονομικές πτυχές. Από την κατάσταση στα τέλη του 2017 προκύπτει ότι τα σημαντικότερα πρότυπα εσωτερικού ελέγχου (ICS) είχαν ως επί το πλείστον εφαρμοστεί, με την εφαρμογή ορισμένων να μένει να ολοκληρωθεί το 2018, όπως του ICS 8 διεργασίες και διαδικασίες), του ICS 10 (Επιχειρησιακή συνέχεια) και του ICS 11 (Διαχείριση εγγράφων).

32. Η Κοινή Υπηρεσία Ελέγχου της Επιτροπής (CAS) είναι υπεύθυνη για τον κατασταλτικό έλεγχο των δηλώσεων δαπανών των έργων στο πλαίσιο του προγράμματος «Ορίζων 2020». Το 2017 η Κοινή επιχείρηση –από κοινού με την Κοινή Υπηρεσία Ελέγχου (CAS) της ΓΔ Έρευνας και Καινοτομίας– δρομολόγησε τον πρώτο κατασταλτικό έλεγχο τυχαίου δείγματος ενδιάμεσων δηλώσεων δαπανών του προγράμματος «Ορίζων 2020», του οποίου όμως τα αποτελέσματα πρόκειται να παρουσιαστούν στην ετήσια έκθεση δραστηριοτήτων της κοινής επιχείρησης για το έτος 2018.

33. Βάσει της αξιολόγησης του συστήματος εσωτερικού ελέγχου της κοινής επιχείρησης και ελεγκτικών δοκιμασιών επαλήθευσης πράξεων εσόδων, πληρωμών, επιχορηγήσεων και ανάθεσης συμβάσεων, από τα αποτελέσματα του ελέγχου αποκομίσαμε εύλογη βεβαιότητα ότι το συνολικό υπολειπόμενο ποσοστό σφάλματος της κοινής επιχείρησης είναι χαμηλότερο του ορίου σημαντικότητας.

34. Στο τέλος του 2017, δεν είχε ακόμη ολοκληρωθεί η ανάπτυξη ορισμένων απαιτούμενων πτυχών στα κοινά εργαλεία διαχείρισης και παρακολούθησης των επιχορηγήσεων του προγράμματος «Ορίζων 2020» της Επιτροπής, απαραίτητων για την επεξεργασία των εισφορών σε είδος της Κοινής επιχείρησης .

Προσκλήσεις για την υποβολή προτάσεων του 2016

35. Στο πλαίσιο των προσκλήσεων για την υποβολή προτάσεων του 2016, ο βαθμός κάλυψης θεμάτων σχετικών με δράσεις έρευνας και καινοτομίας ήταν σχετικά χαμηλός. Οι δράσεις έρευνας και καινοτομίας είχαν συνολικό προϋπολογισμό 50 εκατομμυρίων ευρώ και περιλάμβαναν 12 θέματα, καθένα από τα οποία είχε σχεδιαστεί για την αντιμετώπιση συγκεκριμένων προκλήσεων που συνδέονται με τις δραστηριότητες επίδειξης και υλοποίησης της αξιακής αλυσίδας. Όλες οι επιλέξιμες προτάσεις αξιολογήθηκαν βάσει των κριτηρίων αξιολόγησης του προγράμματος «Ορίζων 2020» και κατετάχθησαν προς συγχρηματοδότηση εντός των ορίων του κοινού κονδυλίου του προϋπολογισμού. Εντούτοις, το μεγαλύτερο μέρος του προϋπολογισμού των επιχορηγήσεων εστιάστηκε σε τρία από τα έξι θέματα που χρηματοδοτούνταν, ενώ η Κοινή επιχείρηση δεν ήταν σε θέση να χρηματοδοτήσει έξι θέματα των δράσεων έρευνας και καινοτομίας, μολονότι για τέσσερα από αυτά είχε λάβει προτάσεις που ήταν επιλέξιμες για συγχρηματοδότηση. Προκειμένου να διασφαλιστεί η καλύτερη δυνατή κάλυψη των σημαντικότερων θεμάτων, η Κοινή επιχείρηση πρέπει να εξετάσει το ενδεχόμενο να περιορίσει τον αριθμό των προτάσεων ανά θέμα, προβλέποντας στην πρόσκληση ενδεικτικό προϋπολογισμό ανά θέμα.

ΑΛΛΑ ΘΕΜΑΤΑ

Μόχλευση εισφορών από μέλη του κλάδου

36. Ένας από τους κύριους στόχους της κοινής επιχείρησης είναι να προσελκύσει συνεισφορές από τα μέλη του κλάδου στον τομέα των δραστηριοτήτων της ( 12 ) . Ο ελάχιστος συντελεστής μόχλευσης τόσο για τις επιχειρησιακές όσο και για τις συμπληρωματικές δραστηριότητες είναι 2,8 ( 13 ) . Ωστόσο, ο ιδρυτικός κανονισμός της BBI δεν υποχρεώνει τα μέλη του κλάδου να πραγματοποιούν εισφορές σε είδος συγκεκριμένης ελάχιστης αξίας για τις επιχειρησιακές δραστηριότητες της Κοινής επιχείρησης ( 14 ) . Επομένως, δεν είναι δυνατό να υπολογιστεί ελάχιστος συντελεστής μόχλευσης για τις εισφορές σε είδος στις επιχειρησιακές δραστηριότητες. Δεδομένου ότι δεν έχουμε δικαίωμα να ελέγξουμε τις εισφορές σε είδος σε συμπληρωματικές δραστηριότητες, δεν μπορούμε να διατυπώσουμε γνώμη σχετικά με τη φύση, την ποιότητα ή την ύπαρξη τέτοιων εισφορών ( 15 )

ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΙΣ ΑΞΙΟΛΟΓΗΣΕΙΣ ΤΗΣ ΕΠΙΤΡΟΠΗΣ

37. Η ενδιάμεση αξιολόγηση της Επιτροπής ( 16 ) σχετικά με τις δραστηριότητες της κοινής επιχείρησης BBI κάλυψε την περίοδο 2014-2016 και πραγματοποιήθηκε με την αρωγή ανεξάρτητων εμπειρογνωμόνων, όπως προβλέπεται στον κανονισμό του Συμβουλίου για την κοινή επιχείρηση BBI ( 17 ) . Η αξιολόγηση κάλυψε τις επιδόσεις της κοινής επιχείρησης όσον αφορά τη συνάφεια, την αποδοτικότητα, την αποτελεσματικότητα, τη συνοχή και την προστιθέμενη αξία της ΕΕ, ενώ εξετάστηκαν επίσης και ο ανοικτός χαρακτήρας και η διαφάνεια. Τα αποτελέσματα της αξιολόγησης συνεκτιμήθηκαν στο πλαίσιο της έκθεσης που υπέβαλε η Επιτροπή στο Ευρωπαϊκό Κοινοβούλιο και το Συμβούλιο τον Οκτώβριο του 2017 ( 18 )

38. Σε συνέχεια των συστάσεων που διατύπωσαν οι αξιολογητές ( 19 ) , η κοινή επιχείρηση κατάρτισε σχέδιο δράσης το οποίο ενέκρινε το διοικητικό συμβούλιό της τον Μάρτιο του 2018 ( 20 ) . Μολονότι σε γενικές γραμμές η κοινή επιχείρηση αποδέχεται τις συστάσεις, έχει ήδη δρομολογήσει την υλοποίηση ορισμένων μέτρων ( 21 ) που αποσκοπούν στην αντιμετώπιση των κύριων προβλημάτων που εντοπίστηκαν κατά την ενδιάμεση αξιολόγηση. Σύμφωνα με το σχέδιο δράσης, η πλειονότητα των μέτρων που προβλέπονται σε συνέχεια των συστάσεων πρέπει να υλοποιηθεί το 2018 και το 2019.

Η παρούσα έκθεση εγκρίθηκε από το τμήμα IV, του οποίου προεδρεύει ο Neven MATES, Μέλος του Ελεγκτικού Συνεδρίου, στο Λουξεμβούργο, κατά τη συνεδρίασή του της 2ας Οκτωβρίου 2018. Για το Ελεγκτικό Συνέδριο Klaus-Heiner LEHNE Πρόεδρος

(1) Κανονισμός (ΕΕ) αριθ. 560/2014 του Συμβουλίου, της 6ης Μαΐου 2014, σχετικά με την κοινή επιχείρηση Βιομηχανιών Βιοπροϊόντων (ΕΕ L 169 της 7.6.2014, σ. 130).

(2) Άρθρο 3, παράγραφος 1, του κανονισμού (ΕΕ) αριθ. 560/2014.

(3) Άρθρο 4, παράγραφος 1, του κανονισμού (ΕΕ) αριθ. 560/2014.

(4) Όπως ορίζεται στο άρθρο 4, παράγραφος 2, στοιχείο β), του κανονισμού (ΕΕ) αριθ. 560/2014, οι συμπληρωματικές δραστηριότητες είναι εισφορές σε είδος για δραστηριότητες εκτός προγράμματος εργασίας και προϋπολογισμού της κοινής επιχείρησης, οι οποίες, ωστόσο, συμβάλλουν στην επίτευξη των στόχων της πρωτοβουλίας BBI. Δυνάμει του άρθρου 4, παράγραφος 4, του ίδιου κανονισμού, οι δαπάνες των συμπληρωματικών δραστηριοτήτων πιστοποιούνται από ανεξάρτητο εξωτερικό ελεγκτή και δεν ελέγχονται από την Κοινή Επιχείρηση, το ΕΕΣ ή οποιονδήποτε άλλο φορέα της ΕΕ.

(5) Άρθρο 12, παράγραφος 2, του καταστατικού της κοινής επιχείρησης BBI [παράρτημα I του κανονισμού (ΕΕ) αριθ. 560/2014].

(6) Περισσότερες πληροφορίες σχετικά με τις δραστηριότητες της κοινής επιχείρησης BBI διατίθενται στον ιστότοπό της: https://www.bbi-europe.eu.

(7) Οι οικονομικές καταστάσεις περιλαμβάνουν τον ισολογισμό, την κατάσταση οικονομικών αποτελεσμάτων, την κατάσταση ταμειακών ροών, την κατάσταση μεταβολών του καθαρού ενεργητικού, καθώς και σύνοψη των κύριων λογιστικών πολιτικών και άλλες επεξηγηματικές σημειώσεις.

(8) Οι καταστάσεις σχετικά με την εκτέλεση του προϋπολογισμού περιλαμβάνουν τις καταστάσεις που παρουσιάζουν συγκεντρωτικά το σύνολο των πράξεων του προϋπολογισμού και τις σχετικές επεξηγηματικές σημειώσεις.

(9) Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012 , σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).

(10) Κανονισμός (ΕΕ) 2018/121 του Συμβουλίου, της 23ης Ιανουαρίου 2018, για την τροποποίηση του κανονισμού (ΕΕ) αριθ. 560/2014 σχετικά με την κοινή επιχείρηση Βιομηχανιών Βιοπροϊόντων. (ΕΕ L 22 της 26.1.2018, σ. 1).

(11) Το ποσό αυτό περιλαμβάνει τη μέγιστη εισφορά σε χρήμα της ΕΕ στις επιχειρησιακές και διοικητικές δαπάνες της κοινής επιχείρησης (975 εκατομμύρια ευρώ) και την εισφορά σε χρήμα των μελών του κλάδου στις διοικητικές (29,25 εκατομμύρια ευρώ) και επιχειρησιακές (182,5 εκατομμύρια ευρώ) δαπάνες της κοινής επιχείρησης. Τα ποσά αυτά δεν περιλαμβάνουν τις εισφορές σε χρήμα των μελών του κλάδου για την κάλυψη των επιχειρησιακών δαπανών της κοινής επιχείρησης σε επίπεδο έργου.

(12) Η αιτιολογική σκέψη 3 του κανονισμού (ΕΕ) αριθ. 560/2014 αναφέρει ότι η εν λόγω εταιρική σχέση πρέπει να βασίζεται σε ισόρροπη συνεισφορά όλων των εταίρων.

(13) Σύνολο ελάχιστων εισφορών των μελών του κλάδου στις επιχειρησιακές και συμπληρωματικές δραστηριότητες της κοινής επιχείρησης (2 730 εκατομμύρια ευρώ), διαιρούμενες με τη μέγιστη συνεισφορά σε χρήμα της ΕΕ στην Κοινή επιχείρηση (975 εκατομμύρια ευρώ).

(14) Το άρθρο 4, παράγραφοι 1 και 2, του κανονισμού (ΕΕ) αριθ. 560/2014 ορίζει ότι τα μέλη από τους κλάδους της βιομηχανίας και της έρευνας αναμένεται να εισφέρουν κεφάλαια συνολικού ύψους τουλάχιστον 2 730 εκατομμυρίων ευρώ καθ’ όλη τη διάρκεια λειτουργίας της κοινής επιχείρησης, εκ των οποίων τουλάχιστον 1 755 εκατομμύρια ευρώ για την κάλυψη των δαπανών τους κατά την άσκηση συμπληρωματικών δραστηριοτήτων εκτός του προγράμματος εργασιών της κοινής επιχείρησης. Επιπλέον, το άρθρο 12, παράγραφος 4, του καταστατικού της κοινής επιχείρησης που επισυνάπτεται στον ανωτέρω αναφερόμενο κανονισμό ορίζει ότι, επί του συνολικού ποσού, οι εισφορές σε χρήμα των μελών του κλάδου για τις επιχειρησιακές δαπάνες της κοινής επιχείρησης πρέπει να ανέρχονται σε τουλάχιστον 182,5 εκατομμύρια ευρώ.

(15) Σύμφωνα με το άρθρο 4, παράγραφος 4, του κανονισμού (ΕΕ) αριθ. 560/2014, οι δαπάνες των συμπληρωματικών δραστηριοτήτων πιστοποιούνται από ανεξάρτητο εξωτερικό ελεγκτή που ορίζεται από την οικεία κοινή επιχείρηση. Ωστόσο, οι δαπάνες για τις δραστηριότητες αυτές δεν ελέγχονται από την κοινή επιχείρηση ούτε από οποιοδήποτε όργανο της Ένωσης.

(16) Interim evaluation of the BBI Joint Undertaking (2014-2016) operating under Horizon 2020. https://ec.europa.eu/research/evaluations/pdf/bbi.pdf

(17) Άρθρο 11 του κανονισμού (ΕΚ) αριθ. 560/2014.

(18) Έγγραφο εργασίας των υπηρεσιών της Επιτροπής με τίτλο «Interim Evaluation of the Joint Undertakings operating under Horizon 2020» [SWD(2017) 339 final].

(19) Μεταξύ των συγκεκριμένων συστάσεων που διατυπώθηκαν κατά την ενδιάμεση αξιολόγηση περιλαμβάνονται οι εξής: η αύξηση της συμμετοχής των κρατών μελών της ΕΕ των 13, η αύξηση της συμμετοχής εκπαιδευτικών και ερευνητικών ιδρυμάτων, η βελτίωση του συντονισμού μεταξύ του συνόλου των πρωτοβουλιών της ΕΕ για την προώθηση της βιοοικονομίας, η επένδυση σε θέματα που μπορούν να αποφέρουν ευρύτερα και περισσότερο μακροχρόνια οφέλη, η ενίσχυση και εντατικοποίηση της δέσμευσης του ιδιωτικού τομέα, η κατάρτιση εκθέσεων στις οποίες περιγράφονται κατά τρόπο ολοκληρωμένο οι μέχρι στιγμής πραγματικές εισφορές του δημόσιου και του ιδιωτικού τομέα στην κοινή επιχείρηση ΒΒΙ, η παρακολούθηση της προόδου μέσω ετήσιας σύγκρισης των προβλέψεων και των επιτευχθεισών τιμών των ειδικών ΒΔΕ της κοινής επιχείρησης, η περαιτέρω προώθηση του συντονισμού των πρωτοβουλιών που αφορούν βιοπροϊόντα μέσω της προώθησης περισσότερων δράσεων συντονισμού και στήριξης.

(20) Το σχέδιο δράσης καταρτίστηκε σε στενή συνεργασία με την κοινοπραξία βιομηχανιών βιοπροϊόντων (BIC) και την Ευρωπαϊκή Επιτροπή.

(21) Μεταξύ των ειδικών μέτρων που πρέπει να υλοποιήσει η Κοινή επιχείρηση βάσει του σχεδίου δράσης περιλαμβάνονται τα εξής: η προαγωγή νέων αξιακών αλυσίδων με τη συμμετοχή νέων παραγόντων, η ενθάρρυνση της περαιτέρω ανάπτυξης στρατηγικών στον τομέα της βιοοικονομίας σε εθνικό και περιφερειακό επίπεδο μεταξύ των κρατών μελών, η παρακολούθηση και ανάλυση των αποτελεσμάτων των έργων προκειμένου να ενθαρρυνθεί η αξιοποίησή τους στο πλαίσιο μελλοντικών έργων, η μεγιστοποίηση των εισφορών του κλάδου σε χρήμα και σε είδος και η παρουσίαση στην ετήσια έκθεση δραστηριοτήτων λεπτομερούς ανάλυσης της αποτελεσματικότητας της δήλωσης και της πιστοποίησης των εισφορών σε είδος του ιδιωτικού τομέα στις επιχειρησιακές και τις συμπληρωματικές δραστηριότητες, ο συντονισμός της δράσης της κοινής επιχείρησης με τη δράση της Ευρωπαϊκής Επιτροπής με στόχο την ενθάρρυνση της συμπληρωματικότητας και την αποφυγή αλληλεπικαλύψεων μεταξύ των προγραμμάτων της ΕΕ.